Ses familielede dood in huis gevind(Foto: SA Polisie) ŉ Geregtelike doodsondersoek is gelas nadat ses lede van ŉ familie, onder wie vier kinders, dood in ŉ huis in Thaba Nchu buite Bloemfontein in die Vrystaat gevind is. ŉ Werknemer van ŉ hardewarewinkel het Woensdag by die Thaba Nchu-polisiestasie opgedaag en aangevoer dat hy sy werkgewer 10 dae laas gesien het, het kol. Thandi Mbambo, polisiewoordvoerder, gesê. “Polisiebeamptes is na die adres wat verskaf is en is met ŉ sterk stank begroet. Die beamptes moes deur ŉ venster toegang tot die huis verkry aangesien al die deure gesluit was.” Volgens Mbambo is die liggame van ses familielede in die huis gevind. Daar is eers op ŉ 44-jarige man en twee meisies, agt en 10 jaar oud, afgekom waarna die liggaam van ŉ driejarige seuntjie ook gevind is. Nadat die huis verder deursoek is, is daar in ŉ kamer op ŉ 38-jarige vrou en ŉ 11-jarige seun se liggame afgekom. “Daar was geen sigbare beserings aan die liggame nie, maar die liggame was opgeswel. Nadoodse ondersoeke sal gedoen word om die oorsake van die familielede se dood te bepaal.” Volgens Mbambo word daar beweer dat die oorledenes van die DRK afkomstig is en in Thaba Nchu gewoon het. Die polisie ondersoek die voorval.